[{"text_idx": "#000001", "text": "Felly, fel yr oedd y rhan helaeth o'r gwybodusion wedi ei ragweld, Seland Newydd ac Awstralia fydd yn brwydro am Gwpan Webb Ellis yn Twickenham ar 31 Hydref."}, {"text_idx": "#000002", "text": "Dyw hyn ddim yn sioc i'r mwyafrif, mae ambell syrpreis wedi bod dros y chwech wythnos ddiwetha' yng Nghwpan Rygbi'r Byd."}, {"text_idx": "#000004", "text": "Anaml iawn y ma' unrhyw fath o chwaraeon wedi achosi i mi golli rheolaeth yn llwyr. Wedi'r cyfan, mae'n rhan o fy swydd i sicrhau mod i'n cadw'r ddisgyl emosiynol yn wastad. Ond, fe ddigwyddodd hyn i mi unwaith yn ystod Cwpan y Byd eleni."}, {"text_idx": "#000005", "text": "Yn wahanol i Ioan Gruffudd, Jonathan Davies a gweddill y genedl, nid cais Gareth Davies orfododd i mi ruo fel gorila gwyllt. Yn hytrach y ge\u0302m, a oedd ar bapur yn ymddangos fel y lleia' deiniadol ohonyn nhw'i gyd oedd honno - Japan v De Affrica yn Brighton."}, {"text_idx": "#000006", "text": "Roedd ambell i fwci wedi rhoi pris o 200/1 ar y gwy\u0302r o'r Dwyrain Pell. Yn wir, nes i (fel y mwyafrif o'r gwylwyr) ond ymuno 'da'r ge\u0302m yn ystod y 10 munud ola' pan awgrymodd y gwefannau cymdeithasol bod eiliad hanesyddol yn edrych yn bosib'. Fe enillodd Japan, ac fe golles i fy hunan barch."}, {"text_idx": "#000007", "text": "Dyna uchafbwynt y gystadleuaeth i fi, ond mae nifer o atgofion melys eraill y bydda' i yn eu trysori."}, {"text_idx": "#000009", "text": "David Pocock. Os oes gan unrhyw un ohono chi syniad be' mae e'n ei fwyta i frecwast? Da chi cysylltwch a\u0302 fi. Bwystfil o chwaraewr."}, {"text_idx": "#000011", "text": "Louis Picamoles. Yr unig Ffrancwr i gynnig unrhyw her i Seland Newydd yn ystod rownd yr wyth ola' hynod unochrog . Roedd Ffrainc yn warthus, y Crysau Duon yn wefreiddiol, a Julian Savea yn efelychu campau Jonah Lomu wrth yrru dros amddifynwyr truenus ar ei ffordd i'r linell gais."}, {"text_idx": "#000013", "text": "Canolfannau Cefnogwyr, neu'r 'fanzones'. Awgrym o'r hyn fydd ar gael i genfogwyr Cymru yn ystod pencampwriaethau pe\u0302l-droed Ewrop yn Ffrainc y flwyddyn nesa'. Roedd yna awyrgylch arbennig yn y fanzone yng Ngaerdydd gyda miloedd o gefnogwyr Gwyddelig yn ymateb fel fi i gampau Japan."}, {"text_idx": "#000015", "text": "Olwyr yr Ariannin. Mae gallu sgrymio'r Archentwyr yn ystrydeb mor ail-adroddus ag effeithlonrwydd yr Almaenwyr ac anghysondeb y Ffrancwyr. Ond eleni fe ddangoso' nhw bo' nhw'n medru 'chwarae'."}, {"text_idx": "#000018", "text": "Y rygbi. Ydy, mae'n gorfforol ac ar adegau'n beryglus ond mae yna rhythm i ge\u0302m rygbi gystadleuol ar y lefel ucha' un. Falle, bod campau eraill yn cynnig arlwy mwy deniadol i'r llygaid a llai cymhleth i'r meddwl ond i'r galon mae'n anodd dadlau a\u0302'r ddrama."}, {"text_idx": "#000019", "text": "Roedd y frwydr yn erbyn Lloegr yn ddrama o'r radd flaena', ac i ni'r Cymry, o leia' fe orffennodd yr olygfa honno ar nodyn uchel."}, {"text_idx": "#000025", "text": "Bachgen, 9, yn darganfod ffosil prin ar draeth"}]